मनमोहन सिंह, राहुल गांधी के बाद अधीर रंजन और शशि थरूर भी हुए कोरोना संक्रमित
चौधरी और थरूर से पहले हाल के दिनों में कांग्रेस के पूर्व अध्यक्ष राहुल गांधी और पूर्व प्रधानमंत्री मनमोहन सिंह भी कोरोना संक्रमित पाए गए हैं।
नई दिल्ली: कांग्रेस के दो वरिष्ठ नेता अधीर रंजन चौधरी और शशि थरूर बुधवार को कोरोना वायरस से संक्रमित पाए गए। लोकसभा में कांग्रेस के नेता चौधरी और पार्टी के लोकसभा सदस्य थरूर ने ट्वीट कर यह जानकारी दी। चौधरी ने कहा, ‘‘जांच में मैं कोरोना से संक्रमित पाया गया हूं। पिछले सात दिनों से मेरे संपर्क में आए लोगों से आग्रह है कि वे कोरोना प्रोटोकॉल का पालन करें। मैं डिजिटल माध्यम से चुनाव प्रचार जारी रखूंगा।’’ प्रधानमंत्री नरेंद्र मोदी ने उनके जल्द स्वस्थ होने की कामना की है। पीएम मोदी ने ट्वीट कर कहा, ‘‘अधीर दा के कुशल क्षेम और जल्द स्वस्थ होने की कामना करता हूं।’’ वहीं, तिरुवनंतपुरम से सांसद थरूर ने ट्वीट किया, ‘‘जांच के लिए मौका मिलने का दो दिनों तक इंतजार करने और फिर रिपोर्ट के लिए डेढ़ दिनों का इंतजार करने के बाद पता चला कि मैं कोरोना से संक्रमित हूं। आशा करता हूं कि इससे मैं सकारात्मक सोच के साथ और भांप और तरल पदार्थ लेते हुए निपटूंगा।’’ उन्होंने बताया कि उनकी बहन और 85 वर्षीय मां भी संक्रमण की चपेट में आ गई हैं। चौधरी और थरूर से पहले हाल के दिनों में कांग्रेस के पूर्व अध्यक्ष राहुल गांधी, पूर्व प्रधानमंत्री मनमोहन सिंह, राज्यसभा में कांग्रेस के उप नेता आनंद शर्मा, पार्टी के मुख्य प्रवक्ता रणदीप सुरजेवाला, वरिष्ठ नेता दिग्विजय सिंह और भूपेंद्र सिंह हुड्डा भी कोरोना से संक्रमित पाए गए हैं।